Az egyik közeli falucska földművesét a barlangból kiszűrődő fény visszafordította volna a keskeny ösvényről. A fatörzsek közül előlépő elfet azonban úgy vonzotta, mint gyertyafény a Torador fennsík mocsarainak smaragdszínben játszó éjszakai pillangóit.

Hegyes orrú, vörösesbarna bőrből készült csizmájának talpa alatt megreccsent az ösvényt barna takaróval borító avar. A kiáradó ragyogás megcsillant a mellkasától a derekáig húzódó láncinget alkotó cseresznyemagnyi fémszemeken. Szarvasbőrbe bújtatott kezének hosszú ujjai ráfonódtak a bal csípőjéről lelógó tokba bújtatott keskeny szablya markolatára, minek pengéje emberi és nem emberi bestiák vére festette vörösre.

Már amelyiknek volt vére, és ereiben nem a halottakra jellemző fekete lé folyt.

Ahogy közeledett az ösvény végén halványan derengő barlangbejárathoz, hegyes füleivel hallotta a kiáradó energia szirénénekét. Keskeny orrának nyílásába pedig behatolt annak csípős, semmihez sem hasonlítható illata. Nem lehetett tízlépésnyire a barlangtól, mikor arcán végigsimított a nem evilági szellő. Adare, mint az elf nép más képviselői, tudta, hogy ez valójában egy gyenge, emberek számára nem érezhető lökéshullám, ami akkor keletkezik, mikor a világba valami oda nem illő dolog érkezik.

Az elfnek pedig ez csak egy valamit jelenthetett.

Kalandot. Sokszor nem is ősi ereklyéket vagy ritka teremtmények trófeái után járást, hanem csak a kalandot. Megmászni a Lermar hegység gyémántként csillogó havas csúcsait, érezve a hideg szelek ostorcsapásait az arcán. Végigmenni a Tarith erdő sudár, ezer éves fái között kanyargó ösvényeket. Elolvasni az elhagyatott roluntisi romvárosok könyvtárainak ősök nyelvén írt, mágiával tartóssá tett fóliánsait.

A kaland megtalálta, mikor átlépett a barlang küszöbét. Három lépést sem tett meg a keskeny folyosón, mikor egy sötét árnyalak vált el a faltól. Adare azonnal előreugrott a támadó útjából, és mikor az a háta mögé érkezett, szembefordult vele. A kardját fordultában előhúzta és egy félköríves vágással elválasztotta keskeny, apró kúpban végződő fejét annak törzsétől.

Az el se terült, mikor érezte a másik teremtmény által keltett légáramlást. A kék derengés által megvilágított zöld, pattanásokkal teli arc villant az elf látómezejébe. Adare hátraugrott félreütötte ellenfelének baltát tartó jobb kezét az alkarjával és annak hasába döfte. Átugrotta a hideg kőre roskadó ellenfelét és futtában lecsapta a jobb oldali mellékjáraton előnyomakodó goblin fejét.

Egyre inkább érezte a jelenség által keltett csípős szagot. Két újabb goblin rohant elé szemből. Az elf gyorsabban szedte a lábait. Lecsapta a bal oldali goblin fejét, míg a megmaradtat egy rúgással a falhoz lökte és arcon döfte kardjával.

A folyosó egy több méter magas csarnokká magasodott. A közepén egy kék fénygömb, amely folyamatosan pulzált. Előtte egy különös, szürke páncélos alak, akit az elf elsőre lovagnak nézhetett volna. A kezében tartott valami azonban nem hasonlított sem kardra, se nyílra.

Előtte halott goblinok hevertek, csontos testükön jókora, vörös harapásokra emlékeztető sebek zöldelltek. Kalandjai során soha nem látott még ilyet. Aztán rájött, hogy talán a különös szerzet démonokat idézett, és eresztette rá a goblinokra. És már biztosra vette, hogy a mágia melyik osztályát művelheti.

A vörösszakállas férfi körbefordult, és mikor meglátta a terembe nyomuló elfet a vállához emelte azt a valamit, ami csak is fegyver lehetett.

Adare érezte a felette elsüvítő tűzgolyó keltett lökéshullámot, mikor jobbra tért ki előre.

David Williams kapitány már húsz éve a Telepek Szövetségének tengerészgyalogosa volt. Mikor átlépett a kapun, azt tette, amire kiképezték a szülőbolygója, a New Venice körül keringő Űrharcászati Akadémia lebegő fémerődjében.

Felderíteni a felszínt, jelet adni a társainak, hogy jöhetnek és ami a legfontosabb. Kinyírni a felé tartó ellenséges létformákat. A kapun átlépve pont ezek fogadták. A kis zöld teremtmények, melyek az arcukon tátongó fekélyek épp úgy lehettek fajukra jellemző párzási jelölések, mint egy fertőző betegség tünetei a kapu előtt hajlongtak és döngicsélő nyelvükön imádkoztak a fénygömbnek. Persze mikor átlépett őt nem részesítették isteni küldöttnek kijáró tiszteletben. Nagy, hasított pupillájú szemeikben kapzsi fény csillant mikor nekirontottak a tengerészgyalogosnak. Ő azonnal lekaszálta őket plazmakarabélyával.

Nem voltak olyan kemény diók. Viszont a felérobogó emberforma teremtmény, minek hátra libbenő hosszú haja felfedte hegyes füleit annál keményebbnek látszott.

A kezében tartott WM-40-es plazmakarabély felszisszent, mikor újabb energiacsóvát okádott ki magából.

A teremtmény jobbra hajolt el előle, és nagy ívben elkanyarodva arról az oldalról folytatta a rohamozást. A sugárlövedék a barlang falába csapódott, mikor a humanoid elugrott előle és egy íves szökkenéssel a tengerészgyalogos előtt termett.

David vízszintesen maga elé tartotta a sugárfegyverét, az őslakos lény pengéje hangos pukkanással csapódott a karabélyt fedő acélnak. Williams előredöfött a cső alá szerelt bajonettel, de a helybeli egy hátraszaltóval kitért az útjából.

– Ez nálatok a vendégszeretet? – kérdezte Williams.

Az a másik valami gorombaságot mondhatott a saját nyelvén, és ismét vágott.

– Ha ez itt jó, akkor békével jöttem! – ordította megint a tengerészgyalogos és tett egy lépést hátra. A lény ezt használta ki, és faltörő kosként előre rohamozva nekiugrott a tengerészgyalogosnak. Egyenesen nekitolta a fénygömbnek, ami a közeledtükre felragyogott és vakító szikrázásba vonta a csarnokot.

A kapu, mint valami fekete lyuk vonzotta őket magához.

Williamset az arcán végigsimító száraz szellő ébresztette fel. Előtte vörös sziklafal magasodott, a háta mögött rőt sivatag, minek monotomítását csak néhol törte meg egy, kihalt szörnyeteg bordáiként a homok alól kimeredő sziklaoszlop. A sötétkék ég felét az életének delén túljutott vörös nap foglalta el.

Mikor meglátta a tőle jobbra feltápászkodó humanoidot, azonnal felpattant és ráfogta a plazmakarabélyt. Ellenfele azonnal előretolta a jobb lábát és a feje felé emelte a kardját tartó jobb kezét.

– Az én pályámon vagy, öcskös! – mondta Williams, és az elsütő gombra helyezte a mutatóujját. Az elf valami gorombaságot mormogott.

Ekkor hirtelen megremegett a Föld, és a szikla fal egy része tőlük jobbra leszakadt, felfedve a mögötte tátongó nyílást, minek két oldalán magasodó karcsú oszlopokat és a felette terpeszkedő boltívet.

És a belőle előkúszó alakot. Testét fekete felhőként kavargó köpeny takarta. A fején lévő tarajos sisak rostélya lehúzva.

– Megzavartátok Martius mestert! – hörögte. Szavaira csontvázszerű alakok vánszorogtak elő. – Erről nem volt szó a felderítésen... – mondta Williams mikor szembefordult a bolygó különös lakójával. A legnagyobb örömére a humanoid is így tett, az arcán undorral.